LT Europos Sąjungos oficialusis leidinys C 192/3

Pranešimas apie antidempingo tyrimą dėl įrašomųjų kompaktinių diskų (CD-R), kurių kilmės šalys yra Kinijos Liaudies Respublika, Honkongas ir Malaizija, importo, inicijavimą

(2005/C 192/03)

Komisija gavo skundą pagal Tarybos reglamento (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau — pagrindinis reglamentas) 5 straipsnį, kuriame teigiama, kad įrašomieji kompaktiniai diskai (CD-R), kurių kilmės šalys yra Kinijos Liaudies Respublika, Honkongas ir Malaizija (toliau — tiriamosios šalys) yra importuojami dempingo kaina ir dėl to Bendrijos pramonei daroma didelė žala.

1. Skundas

2005 m. birželio 24 d. CECMA (toliau — skundo pateikėjas) gamintojų, kurių gamyba sudaro didžiąją dalį, šiuo atveju daugiau nei 60 %, visos Bendrijos CD-R gamybos, vardu pateikė skundą.

2. Prekė

Tariamai dempingo kaina parduodama prekė yra įrašomieji diskai (CD-R), kurių kilmės šalys yra Kinijos Liaudies Respublika, Honkongas ir Malaizija (toliau — svarstoma prekė), paprastai klasifikuojama KN kodu ex 8523 90 00. Šis KN kodas pateikiamas tik dėl informacijos.

3. Įtarimas taikius dempingą

Honkongo ir Malaizijos, kur prekė vidaus rinkoje parduodama nepakankamais kiekiais, įtarimas taikius dempingą, grindžiamas apskaičiuotos normaliosios vertės palyginimu su svarstomos prekės eksporto kainomis, kuriomis ji parduodama eksportui į Bendriją.

Remdamasis pagrindinio reglamento 2 straipsnio 7 dalies nuostatomis, skundo pateikėjas pagal apskaičiuotą normaliąją vertę 5.1 dalies d punkte minimoje rinkos ekonomikos šalyje nustatė normaliąją vertę Kinijos Liaudies Respublikai. Įtarimas taikius dempingą yra grindžiamas tokiu būdu apskaičiuotos normaliosios vertės palyginimu su svarstomos prekės eksporto kainomis, kuriomis ji parduodama eksportui į Bendriją.

Tuo remiantis, susidaro ryškus visoms susijusioms šalims apskaičiuotas dempingo skirtumas.

4. Įtarimas padarius žalą

Skundo pateikėjas pateikė įrodymų, kad svarstomos prekės importas iš Kinijos Liaudies Respublikos, Honkongo ir Malaizijos apskritai išaugo vertinant absoliučiais skaičiais ir užimama rinkos dalimi.

Tvirtinama, kad importuojamos svarstomos prekės kiekiai ir kainos, be kitų padarinių, turėjo neigiamos įtakos parduodamiems kiekiams bei Bendrijos pramonės prekių kainų lygiui, ir tai labai neigiamai paveikė Bendrijos pramonės veiklos rezultatus ir finansinę padėtį.

5. Procedūra

Pasikonsultavusi su Patariamuoju komitetu ir nustačiusi, kad Bendrijos pramonė pateikė skundą arba kad toks skundas buvo pateiktas jos vardu, ir kad yra pakankamai įrodymų, pagrindžiančių tyrimo inicijavimą, Komisija pradeda tyrimą pagal pagrindinio reglamento 5 straipsnį.

5.1. Dempingo ir žalos nustatymo procedūra

Tyrimo metu bus nustatyta, ar svarstoma prekė, kurios kilmės šalys yra Kinijos Liaudies Respublika, Honkongas ir Malaizija, yra parduodama dempingo kaina, ir ar šis dempingas padarė žalos.

a) Atranka

Atsižvelgdama į akivaizdžiai didelį šiame tyrime dalyvaujančių šalių skaičių, Komisija, remdamasi pagrindinio reglamento 17 straipsniu, gali nuspręsti taikyti atranką.

i) Kinijos Liaudies Respublikos ir Honkongo eksportuotojų ir (arba) gamintojų atranka

Siekiant suteikti Komisijai galimybę nuspręsti, ar atranka yra būtina, o jei būtina, atrinkti eksportuotojus ir (arba) gamintojus, visų eksportuotojų ir (arba) gamintojų arba jų vardu veikiančių atstovų prašoma pranešti apie save Komisijai ir per 6 dalies b punkto i papunktyje nustatytą terminą bei šio pranešimo 7 straipsnio dalyje nustatyta forma pateikti tokią informaciją apie savo bendrovę ar bendroves:

— pavadinimą, adresą, el. pašto adresą, telefono, fakso ir (arba) telekso numerius ir kontaktinį asmenį,

— apyvartą vietos valiuta ir svarstomos prekės, parduotos kaip eksportas į Bendriją nuo 2004 m. liepos 1 d. iki 2005 m. birželio 30 d., kiekį vienetais,

— apyvartą vietos valiuta ir svarstomos prekės, parduotos vietos rinkoje nuo 2004 m. liepos 1 d. iki 2005 m. birželio 30 d., pardavimų kiekį vienetais,

— ar bendrovė ketina prašyti nustatyti individualų dempingo skirtumą (2) (tik gamintojai gali prašyti nustatyti individualų dempingo skirtumą),

— tikslią bendrovės veiklą, susijusią su svarstomosios prekės gamyba,

— visų susijusių bendrovių (3), dalyvaujančių svarstomos prekės gamyboje ir (arba) pardavime (eksportui ir (arba) vidaus rinkai), pavadinimus ir informaciją apie tikslią veiklą,

— visą kitą svarbią informaciją, kuri padėtų Komisijai atlikti pavyzdžių atranką,

— pateikdama nurodytą informaciją, bendrovė sutinka būti įtraukta į atranką. Jei bendrovė pasirenkama atrankai, ji turės atsakyti į klausimyną ir leisti atlikti tyrimą vietoje. Jei bendrovė nurodo, kad ji nesutinka būti įtraukta į atranką, bus laikoma, kad ji nebendradarbiavo atliekant tyrimą. Atsisakymo bendradarbiauti pasekmės nurodytos toliau pateiktoje 8 dalyje.

Siekdama gauti informacijos, kuri, jos nuomone, yra reikalinga atrenkant eksportuotojus ir (arba) gamintojus, Komisija papildomai kreipsis į eksportuojančių šalių valdžios institucijas ir visas žinomas eksportuotojų ir (arba) gamintojų asociacijas.

ii) Importuotojų atranka

Siekiant suteikti Komisijai galimybę nuspręsti, ar atranka yra būtina, o jei būtina, atlikti atranką, visų importuotojų arba jų vardu veikiančių atstovų prašoma pranešti apie save Komisijai ir per šio pranešimo 6 dalies b punkto i papunktyje nurodytą terminą bei 7 dalyje nustatyta forma pateikti tokią informaciją apie savo bendrovę ar bendroves:

— pavadinimą, adresą, el. pašto adresą, telefono, fakso ir (arba) telekso numerius ir kontaktinį asmenį,

— visą bendrovės apyvartą eurais nuo 2004 m. liepos 1 d. iki 2005 m. birželio 30 d.,

— bendrą darbuotojų skaičių,

— informaciją apie tikslią bendrovės veiklą, susijusią su svarstomos prekės gamyba,

— svarstomos prekės, kurios kilmės šalys yra Kinijos Liaudies Respublika, Honkongas ir Malaizija, importo į Bendrijos rinką ir perpardavimo joje nuo 2004 m. liepos 1 d. iki 2005 m. birželio 30 d. kiekį vienetais ir vertę eurais,

— visų susijusių bendrovių (3), dalyvaujančių svarstomos prekės gamyboje ir (arba) pardavime, pavadinimus ir tikslią veiklą;

— visą kitą susijusią informaciją, kuri padėtų Komisijai atlikti atranką,

— pateikdama nurodytą informaciją, bendrovė sutinka būti įtraukta į atranką. Jei bendrovė pasirenkama atrankai, ji turės atsakyti į klausimyną ir leisti atlikti tyrimą vietoje. Jei bendrovė nurodo, kad ji nesutinka būti įtraukta į atranką, bus laikoma, kad ji nebendradarbiavo atliekant tyrimą. Atsisakymo bendradarbiauti pasekmės nurodytos toliau patektoje 8 dalyje.

Siekdama gauti informacijos, kuri, jos nuomone, yra reikalinga atrenkant importuotojus, Komisija papildomai kreipsis į visas žinomas importuotojų asociacijas.

iii) Galutinė atranka

Visos suinteresuotosios šalys, kurios nori pateikti bet kokią atrankai svarbią informaciją, privalo tai padaryti per 6 dalies b punkto ii papunktyje nustatytą terminą.

Galutinę atranką Komisija ketina atlikti pasikonsultavusi su suinteresuotosiomis šalimis, kurios pranešė apie pageidavimą būti įtrauktomis į atranką.

Atrinktos bendrovės privalo atsakyti į klausimyną per 6 dalies b punkto iii papunktyje nustatytą terminą ir privalo bendradarbiauti vykstant tyrimui.

Jei bendradarbiaujama nepakankamai, Komisija, remdamasi pagrindinio reglamento 17 straipsnio 4 dalimi ir 18 straipsniu, gali padaryti išvadą atsižvelgdama į turimus faktus. Kaip paaiškinta 8 dalyje, išvada, padaryta remiantis turimais faktais, gali būti mažiau palanki atitinkamai šaliai.

b) Klausimynai

Siekdama gauti informaciją, kuri, jos nuomone, reikalinga tyrimui, Komisija išsiųs klausimynus atrinktoms Bendrijos pramonės bendrovėms ir visoms Bendrijos gamintojų asociacijoms, atrinktiems Kinijos Liaudies Respublikos ir Honkongo eksportuotojams ir (arba) gamintojams, Malaizijos eksportuotojams ir (arba) gamintojams, visoms eksportuotojų ir (arba) gamintojų asociacijoms, atrinktiems importuotojams, visoms skunde įvardytoms importuotojų asociacijoms bei atitinkamoms eksportuojančių šalių valdžios institucijoms.

i) Eksportuotojai ir (arba) gamintojai Malaizijoje

Visos šios suinteresuotosios šalys turėtų nedelsdamos faksu ne vėliau nei per 6 dalies a punkto i papunktyje nustatytą terminą kreiptis į Komisiją, kad sužinotų, ar jos yra minimos skunde, ir, prireikus, prašyti klausimyno per, atsižvelgiant į tai, kad 6 dalies a punkto ii papunktyje nustatytas terminas taikomas visoms tokioms suinteresuotosioms šalims.

ii) Kinijos Liaudies Respublikos ir Honkongo eksportuotojai ir (arba) gamintojai, prašantys nustatyti individualų dempingo skirtumą

Pagal pagrindinio reglamento 17 straipsnio 3 dalį ir 9 straipsnio 6 dalį, individualaus dempingo skirtumo nustatymo prašantys Kinijos Liaudies Respublikos ir Honkongo eksportuotojai ir (arba) gamintojai turi pateikti atsakymus į klausimyną per šio pranešimo 6 dalies a punkto ii papunktyje nustatytą terminą. Todėl jie turi prašyti klausimyno per 6 dalies a punkto i papunktyje nustatytą terminą. Tačiau šios šalys turi žinoti, kad, jei vyks eksportuotojų ir (arba) gamintojų atranka, Komisija vis dėlto gali nuspręsti jiems neapskaičiuoti individualaus dempingo skirtumo, tuo atveju, jeigu eksportuotojų ir (arba) gamintojų būtų tiek daug, kad individualus nagrinėjimas pernelyg apsunkintų tyrimą ir trukdytų užbaigti jį laiku.

c) Informacijos rinkimas ir klausymai

Visos suinteresuotosios šalys yra raginamos pareikšti savo nuomonę, pateikti kitą, nei atsakymai į klausimyną, informaciją bei patvirtinamuosius įrodymus. Šią informaciją ir patvirtinamuosius įrodymus Komisija turi gauti per 6 dalies a punkto ii papunktyje nustatytą terminą.

Be to, Komisija gali išklausyti suinteresuotąsias šalis, jei jos pateikia prašymą, nurodantį, kad yra konkrečių priežasčių, dėl kurių jas reikia išklausyti. Tokį prašymą privaloma pateikti per 6 dalies a punkto iii papunktyje nustatytą terminą.

d) Rinkos ekonomikos šalies parinkimas

Remiantis pagrindinio reglamento 2 straipsnio 7 dalies a punktu ir siekiant nustatyti normaliąją vertę Kinijos Liaudies Respublikoje, tinkama rinkos ekonomikos šalimi numatyta pasirinkti Malaiziją. Per terminą, nurodytą šio pranešimo 6 pastraipos c punkte, suinteresuotosios šalys raginamos pateikti pastabas, ar šis pasirinkimas yra tinkamas.

e) Rinkos ekonomikos statusas

Tiems Kinijos Liaudies Respublikos eksportuotojams ir (arba) gamintojams, kurie teigia ir pateikia pakankamai įrodymų, kad jie veikia rinkos ekonomikos sąlygomis, t.y., tenkina pagrindinio reglamento 2 straipsnio 7 dalies c punkte nustatytus kriterijus, normalioji vertė bus nustatyta pagal pagrindinio reglamento 2 straipsnio 7 dalies b punktą. Eksportuotojai ir (arba) gamintojai, kurie ketina pateikti tinkamai pagrįstus prašymus, tai privalo padaryti per šio pranešimo 6 dalies d punkte nustatytą terminą. Komisija išsiųs prašymo formas visiems skunde įvardytiems Kinijos Liaudies Respublikos eksportuotojams ir (arba) gamintojams, visoms skunde įvardytoms eksportuotojų ir (arba) gamintojų asociacijoms, kurių adresai yra nurodyti, bei Kinijos Liaudies Respublikos valdžios institucijoms.

5.2. Bendrijos interesų įvertinimo procedūra

Remiantis pagrindinio reglamento 21 straipsniu ir įrodžius, kad yra vykdomas dempingas ir dėl jo buvo padaryta žala, bus sprendžiama, ar antidempingo priemonių priėmimas neprieštaraus Bendrijos interesams. Todėl, jei Bendrijos pramonė, importuotojai, juos atstovaujančios asociacijos, atstovaujantys vartotojai ir atstovaujančios vartotojų organizacijos įrodo, kad yra objektyvus ryšys tarp jų veiklos ir svarstomosios prekės, jos gali per 6 dalies a punkto ii papunktyje nustatytus bendrus terminus pranešti apie save ir pateikti informaciją Komisijai. Šalys, veikusios pagal pirmiau minėtame sakinyje nustatytą tvarką, gali prašyti būti išklausytos, nurodydamos konkrečias tokio prašymo priežastis per 6 dalies a punkto iii papunktyje nustatytą terminą. Reikėtų pažymėti, kad į visą pagal 21 straipsnį pateiktą informaciją bus atsižvelgta, jei pateikimo metu ji bus pagrįsta faktiniais įrodymais.

6. Terminai

a) Bendrieji terminai

i) Šalims prašyti klausimyno ar kitų prašymo formų

Visos suinteresuotosios šalys turi prašyti klausimyno ar kitų prašymų formų kuo greičiau, bet ne vėliau kaip po 10 dienų nuo šio pranešimo paskelbimo Europos Sąjungos oficialiajame leidinyje.

ii) Šalims pranešti apie save, pateikti atsakymus į klausimyną ir kitą informaciją

Visos suinteresuotosios šalys, norinčios, kad tyrimo metu būtų atsižvelgta į jų pastabas, privalo pranešti apie save Komisijai, pareikšti savo nuomonę ir pateikti atsakymus į klausimyną arba kitą informaciją per 40 dienų nuo šio pranešimo paskelbimo Europos Sąjungos oficialiajame leidinyje dienos, nebent būtų nurodyta kitaip. Atkreipiamas dėmesys į tai, kad naudojimasis dauguma pagrindiniame reglamente išdėstytų procedūrinių teisių priklauso nuo to, ar šalis pranešė apie save per minėtą laikotarpį.

Tyrimui atrinktos bendrovės privalo pateikti atsakymus į klausimyną per 6 dalies b punkto iii papunktyje nustatytą terminą.

iii) Klausymai

Per tą patį 40 dienų laikotarpį visos suinteresuotosios šalys gali kreiptis į Komisiją, kad šioji jas išklausytų.

b) Konkretus atrankos terminas

i) 5.1 dalies a punkto i papunktyje ir 5.1 dalies a punkto ii papunktyje nurodytą informaciją Komisija turėtų gauti per 15 dienų nuo šio pranešimo paskelbimo Europos Sąjungos oficialiajame leidinyje datos, atsižvelgiant į tai, ar Komisija ketina tartis su suinteresuotosiomis šalimis, sutikusiomis, kad jos būtų įtrauktos į galutinę atranką per 21 dieną nuo šio pranešimo paskelbimo Europos Sąjungos oficialiajame leidinyje.

ii) Visą kitą svarbią atrankai informaciją, kaip nurodyta 5.1 straipsnio dalies a punkto iii papunktyje, Komisija turi gauti per 21 dieną nuo šio pranešimo paskelbimo Europos Sąjungos oficialiajame leidinyje.

iii) Atrinktų šalių atsakymus į klausimyną Komisija turi gauti per 37 dienas nuo pranešimo apie jų atrinkimą dienos.

c) Konkretus terminas rinkos ekonomikos šaliai atrinkti

Tyrimo šalys gali norėti pateikti savo pastabas dėl Malaizijos tinkamumo būti rinkos ekonomikos šalimi, kaip nurodyta šio pranešimo 5.1 dalies d punkte, nustatant normaliąją vertę Kinijos Liaudies Respublikai. Šias pastabas Komisija turi gauti per 10 dienų nuo šio pranešimo paskelbimo Europos Sąjungos oficialiajame leidinyje dienos.

d) Konkretus terminas, skirtas pateikti prašymus rinkos ekonomikos statusui ir (arba) individualiam režimui gauti

Tinkamai pagrįstus prašymus dėl rinkos ekonomikos statuso (kaip paminėta šio pranešimo 5.1 dalies e punkte) ir (arba) individualaus režimo suteikimo pagal pagrindinio reglamento 9 straipsnio 5 dalį, Komisija turi gauti per 15 dienų nuo šio pranešimo paskelbimo Europos Sąjungos oficialiajame leidinyje.

7. Raštu pateikta medžiaga, atsakymai į klausimyną ir susirašinėjimas

Visa suinteresuotųjų šalių medžiaga ir prašymai turi būti pateikiami raštu (ne elektronine forma, nebent prašoma kitaip) ir nurodant suinteresuotosios šalies pavadinimą, adresą, el. pašto adresą, telefono, fakso ir (arba) telekso numerius. Visa medžiaga raštu, įskaitant informaciją, kurios prašoma šiame pranešime, atsakymai į klausimyno klausimus ir konfidencialus suinteresuotųjų šalių susirašinėjimas ženklinamas „Limited“ (4), ir, atsižvelgiant į pagrindinio reglamento 19 straipsnio 2 dalį, kartu pateikiamas ne konfidencialiam naudojimui skirtas variantas, kuris ženklinamas „For inspection by interested parties“.

Komisijos adresas susirašinėjimui:

Commission européenne Direction Générale du Commerce Direction B Bureau: J-79 5/16 B-1049 Bruxelles Faksas (32 2) 295 65 05

8. Atsisakymas bendradarbiauti

Tais atvejais, kai suinteresuotoji šalis atsisako leisti susipažinti su reikalinga informacija, jos nepateikia per nustatytą terminą arba akivaizdžiai trukdo tyrimui, laikinos ar galutinės, teigiamos ar neigiamos išvados pagal pagrindinio reglamento 18 straipsnį gali būti daromos remiantis turimais faktais.

Paaiškėjus, kad suinteresuotoji šalis pateikė melagingą ar klaidinančią informaciją, į ją neatsižvelgiama, o remiamasi turimais faktais. Jei suinteresuotoji šalis nebendradarbiauja arba bendradarbiauja tik iš dalies pagal pagrindinio reglamento 18 straipsnį, išvados grindžiamos turimais faktais, o rezultatas gali būti mažiau palankus suinteresuotajai šaliai nei tuo atveju, jei ji būtų bendradarbiavusi.

9. Tyrimo tvarkaraštis

Pagal pagrindinio reglamento 6 straipsnio 9 dalį tyrimas bus baigtas per 15 mėnesių nuo šio pranešimo paskelbimo Europos Sąjungos oficialiajame leidinyje dienos. Pagal pagrindinio reglamento 7 straipsnio 1 dalį laikinosios priemonės gali būti nustatytos ne vėliau kaip per 9 mėnesius nuo šio pranešimo paskelbimo Europos Sąjungos oficialiajame leidinyje.

(1) OL L 56, 1996 3 6, p. 1, reglamentas su paskutiniais pakeitimais, padarytais Reglamentu (EB) Nr. 461/2004, OL L 77, 2004 3 13, p. 12.

(2) Nustatyti individualų dempingo skirtumą gali būti paprašyta remiantis pagrindinio reglamento 17 straipsnio 3 dalimi toms bendrovėms, kurios nėra įtrauktos į atranką, remiantis pagrindinio reglamento 9 straipsnio 5 dalimi, susijusia su individualiu režimu, taikomu ne rinkos ekonomikos šalims ir (arba) pereinamojo laikotarpio ekonomikos šalims, o taip pat remiantis pagrindinio reglamento 2 straipsnio 7 dalies b punktu bendrovėms, prašančioms suteikti rinkos ekonomikos statusą. Pastaba: prašant nustatyti individualų režimą, taikoma pagrindinio reglamento 9 straipsnio 5 dalis, o prašymams dėl rinkos ekonomikos šalies statuso taikomas pagrindinio reglamento 2 straipsnio 7 dalies b punktas.

(3) Susijusių bendrovių reikšmės apibrėžimą žr. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas 143 straipsnyje (OL L 253, 1993 10 11, p. 1).

(4) Tai reiškia, kad dokumentas yra skirtas tik vidiniam naudojimui. Jis apsaugotas pagal Europos Parlamento ir Tarybos reglamento (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais 4 straipsnį (OL L 145, 2001 5 31, p. 43). Pagal pagrindinio reglamento 19 straipsnį ir PPO Susitarimo dėl 1994 m. GATT VI straipsnio įgyvendinimo (Susitarimo dėl antidempingo) 6 straipsnį tai yra konfidencialus dokumentas.